Terrorchilik guruhlari, shu jumladan IShID Suriyadagi ixtilof boshlangandan 2015 yil oxiriga qadar Suriyadan 48 mln barrel neft o‘g‘irlagan. Bu haqda Suriyaning neft vazirligi matbuot-xizmatiga iqtibos keltirgan holda RIA “Novosti” axborot agentligi ma’lum qildi. Neft vazirligi ma’lumotlariga ko‘ra, 5 yillik urush davomida Suriyaning moliyaviy yo‘qotishlari 46 mlrd dollarni tashkil qildi, ulardan 6,5 mlrd dollari AQSh boshchiligidagi koalitsiya harbiy-havo kuchlari tomonidan Suriyadagi neft va gaz obektlariga berilgan zarbalardan ko‘rilgan moddiy zararni tashkil qiladi. Matbuot xizmatida ma’lum qilinishicha, terrorchilik guruhlari nazoratida Al-Xasaka viloyatidagi 3 ta neft koni, Raqqa va Dayr az Zaurdagi konlar hamda Xoms viloyatidagi bir qator yirik konlar qolmoqda. Suriyaning shimoli va shimoli-sharqidagi neft konlarining katta qismi IShID tomonidan nazorat qilinadi. Avvalroq IShID Suriya va Turkiyaga neft sotishdan oyiga 40 mln dollar daromad olayotgani ma’lum qilingandi.